70 leerlinge per klas: WKOD luister na gemeenskap | Netwerk24
Deur Ügen Vos 11 Januarie 2019 18:49
Die Wes-Kaapse onderwysdepartement (WKOD) het gehoor gegee aan die eise van die gemeenskap van Bishop Lavis op die Kaapse Vlakte waar tot 70 leerlinge in ’n klas ingedeel is.
Inwoners van Bishop Lavis en lede van die gemeenskapsorganisasie Blac betoog Woensdag by die Bergville Primêre Skool in Bishop Lavis. Foto: VERSKAF
Gemeenskapslede en die Bishop Lavis Action Community (Blac) het Woensdag die departement 48 uur gegee om aan hul eise vir meer onderwysers en beter dienste aan die Bergville Primêre Skool in die buurt gehoor te gee.
Volgens hom sit die skool onder meer met 70 gr. 3-leerlinge in ’n gebou wat vir 30 leerlinge gebou is, en twee gr. 4-klasse met 50 leerlinge elk.
Blac het Vrydag ’n verklaring uitgereik om te sê die departement het intussen ingestem om twee ekstra onderwysers aan te stel om die druk op die skool te help verlig.
Hulle het verder onderneem om ’n ekstra opsigter aan te stel en sal ondersteuningspersoneel en beraders, asook bykomende sekuriteit, aan die skool voorsien.
“Dié oorwinning is te danke aan ons pogings om onsself te organiseer,” sê Blac in die verklaring.
“Ons weier om skole met onvoldoende hulpbronne en personeel sonder sielkundige dienste te aanvaar, waar onderrig in ’n ruimte beset met armoede, werkloosheid en ongelykheid geskied.”
Volgens Blac is die kern van die probleem met onderwys in Suid-Afrika dat daar twee parallelle stelsels bestaan – een vir armes, en een vir voormalige Model C-skole en private skole vir diegene wat dit kan bekostig.
Die groep sê ander skole in die omgewing het ’n verhouding van 1:64 leerlinge en dat hulle met protesaksie sal voortgaan in ander werkersklas-gemeenskappe met skole wat soortgelyke uitdagings het as Bergville. Hulle sal hulle ook beywer vir die bou van laekostebehuising in dié gebiede.
Blac het die hoof, onderwysers en ouers van Bergville geprys omdat hulle die moed gehad het om vir kinders se regte op te staan en het ’n beroep op die gemeenskap gedoen om straatkomitees te vorm om die skool teen bende-bedrywighede en vandalisme te beskerm.
“ ’n Verenigde gemeenskap kan nooit oorwin word nie.
“Bishop Lavis gaan gebuk onder bendegeweld. Hoe kan daar verwag word van ’n kind wat gesien het hoe iemand doodgeskiet word om daarna ’n wiskundetoets te gaan skryf? Dis mos ongehoord,” het Victor Altensteadt van Blac Woensdag gesê.
Bronagh Hammond, die WKOD-woordvoerder, het Woensdag gesê hulle het reeds verlede week met Bergville oor sy leerlinggetalle en bykomende poste vergader.
“Ongelukkig is dit só dat ons by sommige skole aan die begin van die jaar groot klasse sien. Ons kan nie altyd voorspel hoeveel kinders gaan aansoek doen nie,” het Hammond gesê.
Volgens haar beplan die WKOD so vroeg moontlik vooruit, maar laat aansoeke, kinders wat van ander provinsies kom en kinders wat slaag en oorgeplaas word, dra daartoe by dat getalle styg.
Meer oor: Wkod | Bishop Lavis Action Community | Kaapse Vlakte | Bishop Lavis | Gemeendskap | Ekstra Onderwysers